Актинолит
Актинолитът е силикатен минерал от групата на амфиболите с химическа формула: Ca2(MgFe)5Si8O22(OH)2. Притежава светлозелен, тъмнозелен, понякога черен цвят.

Актинолитът е минерал с наименование, произлизащо от гръцките думи актинис — лъч и литос — камък, поради радиално лъчестата форма на агрегатите му. Тънковлакнестите разновидности се обозначават като актинолитов азбест.

Актинолитът заема междинно място между тремолита, богат на магнезий, и феро-актинолита, богат на желязо. Среща се често в метаморфни скали, например в контактните зони, ограждащи охладени интрузивни скали. Среща се и като продукт на метаморфизма на богати на магнезий варовици.

Красиви и едри кристали от актинолит са известни в Рила, Крумовградско и Ивайловградско. Те обаче не са оценявани като суровина за ювелирни и декоративни иделия.

Източници 

 МИНЕРАЛОГИЯ, С. Стойнов, 1982 г.
 Речник на скъпоценните камъни, Тодор Тодоров, 1994 г.
 Енциклопедия на лечебните минерали, Гергана Митева, Иван Митев, 2004 г.

Амфиболова група
Азбест
Моноклинни минерали
Минерали на калция
Минерали на магнезия
Минерали на желязото
Скалообразуващи минерали